**ORDIN nr. 1.161 din 2 octombrie 2017**

privind stabilirea cuantumului taxei pentru participarea la concursul de rezidenţiat pe post şi pe loc în medicină, medicină dentară şi farmacie, sesiunea 19 noiembrie 2017

**EMITENT:**

Ministerul Sănătăţii

**PUBLICAT ÎN:**

Monitorul Oficial nr. 787 din 4 octombrie 2017

**Data Intrarii in vigoare: 04 Octombrie 2017**

-------------------------------------------------------------------------

  având în vedere prevederile art. 4 alin. (1) din Ordonanţa Guvernului nr. 18/2009  privind organizarea şi finanţarea rezidenţiatului, aprobată prin Legea nr. 103/2012 , cu modificările şi completările ulterioare,

  în temeiul art. 7 alin. (4) şi art. 18 din Hotărârea Guvernului nr. 144/2010

 privind organizarea şi funcţionarea Ministerului Sănătăţii, cu modificările şi completările ulterioare,

  ministrul sănătăţii emite următorul ordin:

  ART. 1

  (1) Cuantumul taxei de participare la concursul de rezidenţiat pe post şi pe loc în medicină, medicină dentară şi farmacie, sesiunea 19 noiembrie 2017, se stabileşte la suma de 360 lei/participant.

  (2) Taxa se va plăti în contul IBAN RO36TREZ70020E365000XXXX, CUI 4266456, DTMB (Direcţia de Trezorerie a Municipiului Bucureşti), beneficiar Ministerul Sănătăţii, adresa: str. Cristian Popişteanu nr. 1-3, sectorul 1, Bucureşti, cod: 010024.

  ART. 2

  (1) Sumele încasate din plata taxelor se fac venit la bugetul Ministerului Sănătăţii şi se utilizează pentru acoperirea cheltuielilor de personal şi materiale necesare susţinerii concursului de rezidenţiat.

  (2) Din sumele încasate, o cotă de maximum 85% se va repartiza universităţilor de medicină şi farmacie din Bucureşti, Craiova, Cluj-Napoca, Iaşi, Târgu Mureş şi Timişoara, în vederea acoperirii cheltuielilor ocazionate de organizarea concursului de rezidenţiat.

  (3) Repartizarea sumelor între universităţi se va face proporţional cu numărul de candidaţi care susţin concursul în centrul universitar respectiv şi nota de calcul estimativ privind cheltuielile ocazionate de organizarea concursului de rezidenţiat, însuşită sub semnătură de rector.

  (4) Ministerul Sănătăţii va încheia contracte cu universităţile de medicină şi farmacie prevăzute la alin. (2), contracte pe baza cărora se stabilesc atât obligaţiile şi responsabilităţile părţilor, cât şi sumele ocazionate de cheltuielile de organizare şi desfăşurare suportate din taxa de înscriere la concurs.

  ART. 3

  Centrul de resurse umane în sănătate publică şi Direcţia generală economică din Ministerul Sănătăţii, respectiv universităţile de medicină şi farmacie din Bucureşti, Craiova, Cluj-Napoca, Iaşi, Târgu Mureş şi Timişoara vor duce la îndeplinire prevederile prezentului ordin.

  ART. 4

  Prezentul ordin se publică în Monitorul Oficial al României, Partea I.  
  
         Ministrul sănătăţii,

         Florian-Dorel Bodog

  Bucureşti, 2 octombrie 2017.

  Nr. 1.161.